Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με το συνολικό ποσό της κοινοτικής ενίσχυσης για την εξάλειψη της κλασικής πανώλους των χοίρων στις Κάτω Χώρες το 1998

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 3 της απόφασης 90/424/ΕΟΚ του Συμβουλίου σχετικά με ορισμένες δαπάνες στον κτηνιατρικό τομέα προβλέπει κοινοτική χρηματοδοτική ενίσχυση για την εξάλειψη ορισμένων ζωονόσων, συμπεριλαμβανομένης της κλασσικής πανώλους των χοίρων (ΚΠΧ).

Το 1997 και το 1998 παρουσιάστηκε σοβαρή επιδημία κλασσικής πανώλους των χοίρων στις Κάτω Χώρες. Σχετικά με την επιδημία αυτή, η Επιτροπή εξέδωσε την απόφαση 2000/362/ΕΚ στην οποία προβλεπόταν συνολική χρηματοδοτική ενίσχυση 109 εκ. ευρώ για τις δαπάνες που αφορούσαν την εξάλειψη των εστιών κατά το 1997.

Ωστόσο, η απόφαση 2000/362/ΕΟΚ περιελάμβανε χρηματοδοτική διόρθωση που ανερχόταν σε 25% των επιλέξιμων δαπανών και η οποία εφαρμόστηκε λόγω των τεχνικών και διοικητικών ελλείψεων που διαπιστώθηκαν στο πλαίσιο της εφαρμογής των μέτρων εξάλειψης της νόσου στις Κάτω Χώρες.

Ειδικότερα, ορισμένες ατυχείς τεχνικές επιλογές δεν κοινοποιήθηκαν στην Επιτροπή και είχαν ως αποτέλεσμα σημαντική αύξηση των δαπανών κατά τη διάρκεια της επιδημίας. Σύμφωνα με μελέτη που πραγματοποιήθηκε από το πανεπιστήμιο Wageningen και που υποβλήθηκε στο ολλανδικό κοινοβούλιο μετά από αίτηση του ολλανδού υπουργού γεωργίας, εάν ορισμένα μέτρα καταπολέμησης της κλασσικής πανώλους των χοίρων είχαν εφαρμοστεί ορθά, οι δαπάνες για τη νόσο θα είχαν μειωθεί κατά 50%.

Διαπιστώθηκαν επίσης αρκετές διοικητικές ανωμαλίες: συστηματική και σημαντική υπερεκτίμηση της αποζημίωσης που καταβλήθηκε στους εκτροφείς χοίρων (που εκτιμήθηκε κατά μέσο όρο σε 20% περίπου), διπλές πληρωμές για το ίδιο ζώο, κλπ.

Οι Κάτω Χώρες έχουν επίσης υποβάλει αίτηση ενίσχυσης για ορισμένες κατηγορίες δαπανών που δεν καλύπτονταν από την απόφαση 90/424/ΕΟΚ και οι οποίες πραγματοποιήθηκαν ιδίως για τη σφαγή υγιών χοίρων ή για θέματα διοίκησης (μισθούς, ενοίκια, ασφάλειες, ηλεκτρονικούς υπολογιστές, κλπ.).

Σύμφωνα με την προσέγγιση που υιοθετήθηκε έναντι άλλων κρατών μελών κατά τη διάρκεια προηγούμενων επιδημιών, οι δαπάνες που δεν προβλέπονταν από τη νομοθεσία δεν είχαν επιστραφεί, διότι δεν υπήρχε νομική βάση.

Κατά την έγκριση της απόφασης 2000/362/ΕΚ, η Επιτροπή έλαβε υπόψη της τα αποτελέσματα ορισμένων ελέγχων που διενεργήθηκαν από τις υπηρεσίες της, συμπεριλαμβανομένου του δημοσιονομικού ελέγχου, και την ειδική έκθεση του Ελεγκτικού Συνεδρίου για την κλασσική πανώλη των χοίρων (ειδική έκθεση αριθ. 1/2000). Οι παρατηρήσεις και τα συμπεράσματα του Ελεγκτικού Συνεδρίου επιβεβαίωσαν τις διαπιστώσεις και τη θέση της Επιτροπής.

Οι Κάτω Χώρες υπέβαλαν μία ακόμη αίτηση στην Επιτροπή που αφορά τις δαπάνες για την εξάλειψη των εστιών κλασσικής πανώλους των χοίρων το 1998.

Συμπληρωματικοί έλεγχοι διενεργήθηκαν από τις υπηρεσίες της Επιτροπής για να διαπιστωθεί η τήρηση των όρων της κοινοτικής συγχρηματοδότησης που προβλέπονται στην απόφαση 90/424/ΕΟΚ. Οι έλεγχοι αυτοί επιβεβαίωσαν τα πορίσματα των ελέγχων που διενεργήθηκαν για τις εστίες του 1997.

Για να εξασφαλιστεί η χρηματοδοτική στήριξη στις Κάτω Χώρες σχετικά με τις δαπάνες που αφορούν τις εστίες κλασσικής πανώλους των χοίρων το 1998, υποβλήθηκε σχέδιο απόφασης της Επιτροπής στη Μόνιμη Κτηνιατρική Επιτροπή, στις 4 Απριλίου 2001.

Η επιτροπή αυτή εξέδωσε γνώμη όσον αφορά το σχέδιο που υποβλήθηκε από την Επιτροπή (οι Κάτω Χώρες και η Ισπανία ψήφισαν κατά, το Ηνωμένο Βασίλειο, η Σουηδία και η Πορτογαλία ψήφισαν υπέρ και οι άλλες χώρες απείχαν).

Η παρούσα πρόταση αποστέλλεται στο Συμβούλιο σύμφωνα με τις διαδικασίες της Κανονιστικής Επιτροπής (διαδικασία IIIβ).

Όπως και η απόφαση 2000/362/ΕΚ, η παρούσα πρόταση αποκλείει οποιαδήποτε χρηματοδοτική στήριξη για δαπάνες που δεν καλύπτονται ρητώς από την απόφαση 90/424/ΕΟΚ και προβλέπει την εφαρμογή μείωσης που ανέρχεται σε 25% των επιλέξιμων δαπανών σύμφωνα με τη θέση που εγκρίθηκε για την επιστροφή των δαπανών οι οποίες αφορούν τις εστίες του 1997 στις Κάτω Χώρες.

Το συνολικό ποσό που μπορεί να επιστραφεί στις Κάτω Χώρες ανέρχεται σε 6 277 156 ευρώ, το ποσό που αποτέλεσε αντικείμενο της αίτησης ανέρχεται σε 14 311 725 ευρώ.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με το συνολικό ποσό της κοινοτικής ενίσχυσης για την εξάλειψη της κλασικής πανώλους των χοίρων στις Κάτω Χώρες το 1998

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα [1], όπως τροποποιήθηκε τελευταία από την απόφαση 2000/12/ΕΚ του Συμβουλίου [2], και ιδίως το άρθρο 3 παράγραφοι 3 και 5,

[1] ΕΕ L 224, 18.8.1990, σ. 19.

[2] ΕΕ L 3, 6.1.2001, σ. 27.

την πρόταση της Επιτροπής,

Εκτιμώντας τα εξής:

(1) Εμφανίστηκε επιδημία κλασικής πανώλης των χοίρων στις Κάτω Χώρες το 1997 και το 1998. Η εμφάνιση της νόσου αυτής αντιπροσωπεύει σοβαρό κίνδυνο για το κοινοτικό ζωικό κεφάλαιο και για να συμβάλει στην εξάλειψη της νόσου το συντομότερο δυνατό, η Κοινότητα έχει τη δυνατότητα να συμμετάσχει στη χρηματοδότηση των δαπανών που πραγματοποιεί το κράτος μέλος.

(2) Όσον αφορά τις εστίες της κλασικής πανώλης των χοίρων που εμφανίστηκαν το 1997, η Επιτροπή εξέδωσε την απόφαση 2000/362/ΕΚ [3] σχετικά με το συνολικό ποσό της κοινοτικής χρηματοδοτικής ενίσχυσης στο πλαίσιο της εξάλειψης της κλασικής πανώλης των χοίρων στις Κάτω Χώρες το 1997. Στην απόφαση αυτή είχε προβλεφθεί η καταβολή συνολικού ποσού 109 937 795 EUR.

[3] ΕΕ L 129, 30.5.2000, σ. 33.

(3) Στις 10 Σεπτεμβρίου 1999, οι Κάτω Χώρες υπέβαλαν αίτηση πληρωμής για το σύνολο των δαπανών που προέκυψαν λόγω της εμφάνισης της νόσου στη χώρα τους το 1998. Μετά από αίτηση της Επιτροπής, οι Κάτω Χώρες διαβίβασαν συμπληρωματικές πληροφορίες για το θέμα αυτό στις 6 Δεκεμβρίου 1999, στις 7 Φεβρουαρίου 2000 και στις 21 Απριλίου 2000.

(4) Η Επιτροπή έλεγξε την εφαρμογή όλων των κοινοτικών διατάξεων στον κτηνιατρικό τομέα και την τήρηση όλων των όρων της χρηματοδοτικής συνδρομής της Κοινότητας.

(5) Τα αποτελέσματα των ελέγχων αυτών δεν επέτρεψαν να θεωρηθούν ως επιλέξιμες όλες οι δαπάνες για τις οποίες υποβλήθηκε αίτηση. Η διαπίστωση αυτή είναι σύμφωνη με την ειδική έκθεση για την κλασική πανώλη των χοίρων που εξέδωσε το Ελεγκτικό Συνέδριο [4] και με την απόφαση 2000/362/ΕΚ.

[4] ΕΕ C 85, 23.3.2000, σ. 1.

(6) Οι παρατηρήσεις της Επιτροπής σχετικά με την αίτηση που υπέβαλαν οι Κάτω Χώρες κοινοποιήθηκαν επίσημα στις ολλανδικές αρχές στις 11 Δεκεμβρίου 2000.

(7) Επί του παρόντος, πρέπει να καθοριστεί το συνολικό ποσό της κοινοτικής ενίσχυσης για τις δαπάνες που αφορούν τις εστίες κλασικής πανώλους των χοίρων στις Κάτω Χώρες το 1998.

(8) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου [5], τα κτηνιατρικά και φυτοϋγειονομικά μέτρα που αναλαμβάνονται σύμφωνα με τους κοινοτικούς κανόνες χρηματοδοτούνται δυνάμει του τμήματος εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων. Για σκοπούς δημοσιονομικού ελέγχου, εφαρμόζονται τα άρθρα 8 και 9 του κανονισμού (ΕΚ) αριθ. 1258/1999 του Συμβουλίου.

[5] ΕΕ L 160, 26.6.1999, σ. 103.

(9) Η Μόνιμη Κτηνιατρική Επιτροπή δεν εξέδωσε ευνοϊκή γνώμη.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το συνολικό ποσό της κοινοτικής χρηματοδοτικής ενίσχυσης για την εξάλειψη της κλασικής πανώλης των χοίρων στις Κάτω Χώρες το 1998 καθορίζεται σε 6 277 156 EUR.

Άρθρο 2

Το ποσό που αναφέρεται στο άρθρο 1 θα καταβληθεί μετά την έκδοση της παρούσας απόφασης.

Άρθρο 3

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες,

Για το Συμβούλιο

Ο Πρόεδρος